**Probo Koala** oli Panama lipu all sõitnud tanker-puistlastilaev, mis kuulus Madalmaade firmale Trafigura Beheer BV. Laev oli valminud 16. detsembril 1985. 

2007. aastal sai laev uue nime **Gulf Jash**, 2011. aastal **Hua Feng**. Alates 2012. aastast oli laeva (IMO nr 8309816) nimi **Hua Wen**, see oli klassifitseeritud puistlastilaevaks ehitusaastaga 1989, mis kuulus Hongkongi laevakompaniile. Laev lammutati 2013. aastal.

Probo Koala pikkus oli 182,8 m, laius 31,95 m ja dedveit 37 000 t.

Roll Elevandiluuranniku massimürgituses
---------------------------------------

Augustis 2006 jättis laev Elevandiluurannikule maha jäätmelasti, mis Abidjani prügimäele viiduna põhjustas seal toksiliste aurude eritumise tõttu kümnete tuhandete inimeste haigestumise ja kaheksa inimese surma.

Probo Koala püüdis juba juulis settetankidesse kogunenud 400 tonni jäätmeid Amsterdamis ära anda, kuid see ei õnnestunud. 

2006. aasta septembri algul jõudis laev Läänemerre, tegi peatuse Ventspilsi sadamas ja jõudis 15. septembril Paldiski Lõunasadamasse. Veeteede Amet, mis oli laeva 15. septembril kontrollinud, väitis esialgu, et neil pole seaduslikku alust laeva kinni pidada, ja lubas laeval pärast protseduuride lõppu lahkuda. Laevale ei olnud etteheiteid ka Keskkonnainspektsioonil.

25. septembril saabusid Paldiski Lõunasadamasse jäälõhkujaga Arctic Sunrise Greenpeace'i aktivistid, kes nõudsid Eesti võimudelt laeva arestimist ja takistasid laeva väljasõitu sadamast. Politsei pidas isiku tuvastamiseks kinni mitu Greenpeace'i aktivisti.

27. septembril pöördus Keskkonnaministeerium laeva kinnipidamiseks Justiitsministeeriumi poole, sest Probo Koala kütusetankide pesuvee proovides tuvastati aineid, mis sarnanevad Elevandiluurannikul mürgistuse põhjustanud ainetega. Euroopa Liidu keskkonnavoliniku Stávros Dímase sõnul näitasid laevameeskonna vereproovid, et teatavate mürgiste ainete kontsentratsioon nende veres on tavalisest 60 korda suurem. Probo Koala laevapere koosnes peamiselt Vene kodanikest.

Riigiprokuratuur alustas Probo Koala asjas kriminaalmenetlust 27. septembril. Kriminaalasi algatati ka Elevandiluurannikul ja Madalmaades.

28. septembril külastas keskkonnavolinik Paldiskit, tutvus olukorraga ning tänas Eesti valitsust ja õiguskaitseorganeid kiire ja tulemusliku tegevuse eest.

13. oktoobril lahkus laev Paldiskist ja võttis Keskkonnainspektsiooni järelevalve all suuna Sillamäele. 15. oktoobril andis Probo Koala ohtlikke aineid sisaldavad jäätmed ära Sillamäe sadamas, kust need viidi Vaivara ohtlike jäätmete kogumiskeskusse. Jäätmete kahjutustamine maksis vähemalt 2,5 miljonit Eesti krooni. Seejärel anti laevale luba Eesti vetest lahkuda.

Juhtumist ajendatult selgitasid Eesti Televisiooni saate "Pealtnägija" ja Eesti Ekspressi toimetus koostöös Norra Ringhäälinguga NRK välja skeemi, mille kohaselt segati Aafrika riikide jaoks sealsetele normidele vastavat vedelkütust, et tõsta selle oktaanarvu. Probo Koala osales selles skeemis muude tankerite hulgas.

Viited
------

1. ↑  "Probo Koala andmed Trafigura kodulehel". Originaali arhiivikoopia seisuga 26. august 2014. Vaadatud 24. augustil 2014.
2. ↑  Šmutov, Martin. Aafrikat mürgitanud tanker sai loa Paldiskist lahkuda. Postimees, 18. september 2006.
3. ↑  Mäekivi, Mirjam, Kamps, Mari, Günter, Aleksei. Tankerit blokeerinud Greenpeace laev lahkus ööseks Paldiski Lõunasadamast. Postimees, 25. september 2006.
4. ↑  Kagge, Rasmus. Keskkonnavolinik viitas mürgile tankeri Probo Koala meeskonna veres. Postimees, 29. september 2006.
5. ↑  Mäekivi, Mirjam. Tanker Probo Koala tahtis mürgijäätmed Eestile anda. Postimees, 27. september 2006.
6. ↑  Keskkonnavolinik Dimas külastas mürgitankerit. Postimees, 28. september 2006.
7. ↑  Madli Vitismann. African Blend - made in Norway and Estonia. Shipgaz 2009, nr 3 (inglise keeles)

Välislingid
-----------

* Fotod
* 
* 
* 
* 
* 
* 
* Trafigura pressiteade *(inglise keeles)*
* Laeva teekonda kujutav skeem
* Suur kohtuasi: Probo Koala ja 30 000 vihast aafriklast, Eesti Ekspress, 18. mai 2009